b'\n_START_ARTICLE_\nBaltagalv\xc4\x97 \xc5\xbevynuotoji antis\n_START_SECTION_\nBiologija\n_START_PARAGRAPH_\nSuaug\xc4\x99s anties patinas turi balt\xc4\x85 galv\xc4\x85, ry\xc5\xa1kiai gelton\xc4\x85 ar oran\xc5\xbein\xc4\xaf snap\xc4\x85 su juodu nagu, geltonas ar oran\xc5\xbeines kojas su juodais nagais. K\xc5\xabn\xc4\x85 dengia pilkos plunksnos, papilv\xc4\x99 \xe2\x80\x93 baltos. \xc5\xa0\xc4\x97rimosi metu snapas tampa blankesn\xc4\x97s spalvos. Patel\xc4\x97s galva ruda, su balta apykakl\xc4\x97s juostele, snapas \xc5\xbealsvas ar geltonas._NEWLINE_Anties racion\xc4\x85 sudaro moliuskai ir v\xc4\x97\xc5\xbeiagyviai, kuriuos pauk\xc5\xa1tis renka nardydamas, i\xc5\xa1kildamas ir surydamas kaip ir kitos antys. Taip pat ie\xc5\xa1kosi maisto ir krante, bet nenutoldamas nuo vandens._NEWLINE_Veisimosi periodas trunka nuo spalio iki vasario m\xc4\x97n. Lizdas sukamas ant \xc5\xbeem\xc4\x97s tarp kr\xc5\xabmok\xc5\xa1ni\xc5\xb3 i\xc5\xa1 \xc5\xbeol\xc4\x97s, \xc5\xa1akeli\xc5\xb3 ir potvyni\xc5\xb3 atplukdom\xc5\xb3 \xc5\xa1iuk\xc5\xa1li\xc5\xb3. Peri 5\xe2\x80\x936 kiau\xc5\xa1inius. Peryklos randamos 500 km ilgio pakrant\xc4\x97s ruo\xc5\xbee nuo \xc4\x8cubuto up\xc4\x97s \xc5\xbeio\xc4\x8di\xc5\xb3 iki \xc4\x8cubuto ir Santa Kruso provincij\xc5\xb3 pasienio. Populiacijos skaitlingumas vertinamas apie 3 700 perin\xc4\x8di\xc5\xb3 por\xc5\xb3. Per\xc4\x97jimui pasirenkamos salos ir nedideli \xc5\xbeem\xc4\x97s lopin\xc4\x97liai sekliuose u\xc5\xbeut\xc4\x97kiuose ir \xc4\xaflankose, tarp kr\xc5\xabm\xc5\xb3 augmenijos, taip apsisaugojant nuo stipraus v\xc4\x97jo, bangavimo, sausumos ir oro pl\xc4\x97\xc5\xa1r\xc5\xabn\xc5\xb3.\n_START_SECTION_\nGr\xc4\x97sm\xc4\x97s\n_START_PARAGRAPH_\nPopuliacijai gr\xc4\x97sm\xc4\x99 kelia naftos verslov\xc4\x97se i\xc5\xa1siliejanti nafta, nat\xc5\xabrali\xc5\xb3 buveini\xc5\xb3 traukimasis, invazini\xc5\xb3 r\xc5\xab\xc5\xa1i\xc5\xb3 gaus\xc4\x97jimas, pl\xc4\x97\xc5\xa1r\xc5\xabnai. Pasteb\xc4\x97ta, jog \xc5\xbealos kiau\xc5\xa1ini\xc5\xb3 d\xc4\x97tims daugiausiai pridaro kirai (Larus dominicanus) ir kuoduotosios karakaros. _NEWLINE_Negalin\xc4\x8dios skristi antys nuo pl\xc4\x97\xc5\xa1r\xc5\xabn\xc5\xb3 gelb\xc4\x97jasi greitai nuplaukdamos, panerdamos po vandeniu arba irkluodamos sparnais. Toks jud\xc4\x97jimas vandeniu, vietoje irkl\xc5\xb3 naudojant sparnus ir su koj\xc5\xb3 pagalba, leid\xc5\xbeia i\xc5\xa1vystyti iki 24 km/h greit\xc4\xaf.'